
			INNLEDNING

			VISSTE DU AT vi, i snitt, plukker opp mobilen vår 150 ganger i løpet av en dag? Og når du som gammel ser tilbake på livet ditt, vil du ha brukt over 11 år på mobilen din? 

			Vi har blitt avhengige av smarttelefonene våre. Over 80 prosent av alle nordmenn har en slik telefon, og i aldersgruppen 12–50 år er andelen 99 prosent. I snitt er vi på telefonen i fire timer per dag, og 50 prosent av oss bruker den mer enn seks timer daglig. Vi er altså på (mobil)skjerm i nærmere en tredel av den våkne delen av døgnet.

			Ironien er at de fleste av oss bruker mest tid på de plattformene som forskningen viser at gjør oss mindre lykkelige. Sosiale medier som Face­book, Instagram og Snapchat er eksempler på dette. Grunnen er enkel: Disse programmene er laget for å gjøre oss avhengige. For tekno­logiselskaper er dette gode nyheter. Jo mer tid vi bruker på plattformene deres, desto mer øker markedsverdien på selskapene. Visste du at Face­book, med sine over 3,5 milli­arder brukere, i dag er verdt over 500 milliarder dollar? Det er mer enn brutto nasjonalproduktet til et mellomstort europeisk land!

			Vi vet fra større studier at det er en sammenheng mellom mobilbruk og ensomhet, depresjon, angst og søvn­lidelser. Skjermtid stjeler tid fra andre viktige aktiviteter og behov hos oss mennesker, som mosjon, lek og sosial omgang. Inntoget av smarttelefoner har kommet så raskt og infiltrert livet vårt på en måte som jeg tror ingen hadde forutsett da telefonene ble introdusert i 2007. På mange måter er vi digitale prøvekaniner i et gigantisk forsøk, som vi ikke helt aner rekkevidden av.

			Dagens teknologi har gitt oss et bedre liv, og det er nesten umulig å se for seg en hverdag uten smart­telefoner. Men teknologien har også en bakside. Denne boken handler om hvorfor vi har blitt så avhengige av skjerm, hvordan det påvirker hjernen (og livet) vårt, og ikke minst hva vi kan gjøre med det.





OEBPS/image/Kagge_Forlag_Logo_NY2017_sort.png





OEBPS/image/Kagge_Forlag_Logo_NY2017_sort1.png





OEBPS/image/omslag.jpg
DR. OLE PETTER

HJELLE

DET
DIGITALE

Hvordan bli kvitt
skjermavhengigheten






